
     Općinski sud u Sisku
Sisak, Trg Ljudevita Posavskog 5 										
U  I M E   R E P U B L I K E  H R V A T S K E
P R E S U D A
          Općinski sud u Sisku, OIB: 74610670107 po sutkinji toga suda Nataši Ljuba-Čobanov u parničnom predmetu tužitelja mlt. N. M., OIB: … kojeg zastupa majka D. M., OIB: …. oboje iz V. G., … 6, koje zastupa punomoćnica S. .M-L., odvjetnica iz Z. protiv tuženika N. M., OIB: … iz S., R. 5, kojeg zastupa punomoćnica L. K., odvjetnica u Zajedničkom odvjetničkom uredu D. R. i L.K., odvjetnici iz S., radi povećanja uzdržavanja, nakon zaključene nejavne rasprave održane dana 30. rujna 2026. u prisutnosti punomoćnice mlt. tužitelja i punomoćnice tuženika, a u odsutnosti majke mlt. tužitelja i tuženika osobno, dana 9. studenog 2026. 
p r e s u d i o     j e
I/ Mijenja se obveza uzdržavanja tuženika te se nalaže tuženiku N.M., OIB: …. da za uzdržavanje mlt. tužitelja N. M., OIB: … da umjesto iznosa uzdržavanja određenog presudom Općinskog suda u Sisku poslovne oznake P Ob-235/2024-11 od 30. lipnja 2025. plaća povećani iznos uzdržavanja od 400,00 EUR mjesečno počev 21.02.2026., pa dok za to budu postojali zakonski uvjeti, tako da dospjele obroke plati odjednom u roku 15 dana zajedno sa zakonskom zateznom kamatom tekućom na svaki pojedini iznos od dospijeća pa do isplate, a buduće najkasnije do zadnjeg dana u mjesecu za tekući mjesec, sve po stopi koja se određuje, za svako polugodište, uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za pet postotnih poena, sve na tekući račun majke i zz D. M., OIB: … IBAN HR…, sve u roku 15 dana.
S ostatkom iznosa od 62,00 eura mjesečno te pripadajuće kamate, mlt. tužitelj se odbija.
 	II/ 	Tuženik  N. M., OIB:….  dužan je tužitelju mlt. N.M., OIB: …naknaditi trošak parničnog postupka u iznosu od 500,00 eura zajedno sa zakonskom zateznom kamatom tekućom od 9. studenog do isplate po stopi koja se određuje, za svako polugodište, uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za pet postotnih poena, sve na tekući račun majke i zz D. M., OIB:… IBAN HR… sve u roku 15 dana.
Obrazloženje
	1.Tužbom od 21. veljače 2026. mlt. tužitelj N. M. ( nastavno: mlt. tužitelj) kojeg zastupa majka i zz. D. M. ( nastavno: majka tužitelja) protiv tuženika N. M. ( nastavno: tuženik) traži povećanje uzdržavanja koje je određeno presudom Općinskog suda u Sisku poslovne oznake P Ob-235/2024-11 od 30. lipnja 2025. u iznosu od 252,56 eura mjesečno. Tvrdi da su njegove potrebe povećane, da ima 17 godina i da je iznos doprinosa tuženika kao oca koji je obveznik uzdržavanja po toj odluci nedostatan. Tvrdi da su njegove mjesečne potrebe između 1.100,00 do 1.620,00 EUR mjesečno. Navodi da živi sa majkom živi u iznajmljenom stanu te da majka plaća najamninu 400,00 EUR mjesečno, režije se plaćaju između 100,00-165,00 EUR mjesečno, za zajedničku hranu, sredstva za osobnu higijenu, troškove sredstava za pranje i čišćenje stana i odjeće i obuće, te trošak kućnih ljubimaca mjesečno troši između 700,00 do 800,00 EUR, te je mjesečni trošak interneta 65,00 EUR,  trošak gableca kad ide u školu i na praksu po 10,00 EUR dnevno, mjesečni trošak mobitela 36,00 EUR, trošak šišanja 20,00 EUR, kao i mjesečni đeparac od 50,00 do 100,00 EUR mjesečno. Nadalje, u rujnu 2025. kupljene su potrebne knjige za školu za 87,00 EUR, bilježnice i pribor za 30,00 EUR, te je plaćeno školsko osiguranje od 5,00 EUR . U listopadu 2025. majka je tužitelju kupila prsluk za 50,00 EUR, a u studenom je platila dijelove za kompjuter u iznosu od 390,00 EUR. U prosincu 2025. kupila mu  je slušalice za 65,00 EUR i zimske robe u iznosu od 150,00 EUR. U siječnju 2026. majka mu je kupila tzv prenaponsku zaštitu za 12,00 EUR i stolicu za radni stol u iznosu od 50,00 EUR. U veljači 2026 je došao na naplatu drugi dio troška za ortodonta u iznosu o 597,00 EUR od ukupno 1.231,00 EUR. U ožujku 2026. majka mu je kupila pidžame za 40,00 EUR, u svibnju 2026. plaćen je popravak lančića 15,00 EUR, te mu je kupila 2 para tenisica i dukse u ukupnom iznosu od 111,00 EUR. Trošak proslave rođendana iznosio je 100,00 EUR, te trošak izleta u iznosu od 125,00 EUR.  Smatra da je standard tuženika viši od prosječnog jer tuženik ima obrt od kojeg ima prihod ( prijavljeni i neprijavljeni) te iznajmljuje nekretninu u S. od koje ima dodatni prihod, tvrdi da ima kuću na otoku Ž., ima vozila, te ide na putovanja, izlete ljetovanja i organizira rođendansku proslavu kćeri u hotelu. Ukazuje na to da se uzdržavanje određuje prema standardu obveznika uzdržavanja, pa kako je tuženikov i standard sadašnje obitelji tuženika višeg ranga, predlaže da se tuženik obveže s plaćanjem iznosa povećanog uzdržavanja od 462,00 eura mjesečno kojeg tuženik može plaćati. Potražuje trošak ovog postupka.
	2. Tuženik ne osporava svoju obvezu uzdržavanja, ne osporava povećanje uzdržavanja preko visine od 280,00 eura mjesečno, a koji iznos je kasnije povećao na 300,00 eura mjesečno, ne osporava niti nabrojane troškove koje ima mlt. tužitelj ali osporava visinu tih troškova mlt. tužitelja. Ukazuje da je zadnja presuda kojom je povećan iznos uzdržavanja donesena 30.6.2025. godine i da se od tada nisu bitno promijenile okolnosti koje bi utjecale na određivanje visine doprinosa za uzdržavanje, da je mlt. tužitelj sada u dobi od 17 godina dok je u vrijeme donošenja zadnje odluke bio u dobi koja pripada istoj dobnoj skupini po Tablici prosječnim potrebama  maloljetnog djeteta kojoj je pripadao u vrijeme donošenja ranije presude, u vrijeme donošenja posljednje odluke pohađao je istu srednju školu koju pohađa i sada, te su njegove potrebe za prehranu, izlaske , praksu, higijenu, ortodonta i izlete ostale iste kao u vrijeme donošenja posljednje odluke, te je u vrijeme donošenja posljednje odluke bila poznata činjenica da će ići na maturalac. Ističe se da je i do sada sudjelovao u troškovima za izlete mlt. tužitelja povrh onoga na što je bio obvezan presudom i da je tužitelju povrh uzdržavanja svaki mjesec davao đeparac i kupovao poklone. Ne osporava da je vlasnik obrta, no navodi da je obrt otvoren tek u studenom 2025. godine, te su njegovi prihodi neredoviti, pa iako u nekim mjesecima nije imao prihod morao je izdvajati za doprinos od oko 500,00  eura mjesečno, te vođenje knjiga u iznosu od 150,00 eura. Tuženik ne osporava da je vlasnik nekretnine u S. te da je ostvarivao prihod od iznajmljivanja te nekretnine u iznosu od 1.500,00 eura mjesečno, međutim od navedenog iznosa plaćao je režije za istu nekretninu u iznosu od oko 600,00 eura mjesečno, porez u iznosu od 126,00 eura mjesečno, te kredit za kupnju nekretnine u iznosu od 255,73 eura mjesečno. Sada je taj ugovor istekao te će po novom ugovoru ubuduće po osnovi zakupnine primati iznos od 1.000,00 eura mjesečno od kojega će iznosa i dalje podmirivati trošak režija, poreza i kredita. Nadalje, ističe se da njegova ukupna mjesečna primanja ne prelaze iznos od 1.500,00 eura te da isti nije u mogućnosti doprinositi za uzdržavanje kako se traži tužbom, osobito iz razloga što ima još jedno mlt. dijete u dobi od 4,5 godina za čije potrebe skrbi. Osim toga,  tuženik ističe da je čl. 291.st.1.Obiteljskog zakona propisano da je dijete koje ima prihode dužno doprinositi za svoje uzdržavanje pa kako mlt. tužitelj prima naknadu za naukovanje i stipendiju koja i služi za pokrivanje obrazovnih potreba ( školske knjige, radna odjela  i drugo) smatra da isto treba uzeti u obzir kod određivanja visine uzdržavanja. Osporava da je njegov životni standard višeg ranga, tvrdi da je prosječan, te da tvrdnja o luksuznom životu tuženika zapravo samo iluzije majke i z.z. tužitelja, jer ne posjeduje osobno vozilo, niti on niti njegova supruga, nemaju u vlasništvu nikakvu vikendicu na Žirju, a pored toga tuženik sa svojom obitelji živi kod punice što zasigurno ne bi bilo tako da ima visoki životni standard kako to tvrdi tužitelj. 
	3. U dokaznom postupku izvršen je uvid u priklopljene spise ovog suda poslovne oznake P-96/2014 i P Ob-235/2024 , presudu zbog ogluhe iz spisa P Ob-235/2024 od 30. lipnja 2025., zk izvadak Općinskog suda u Sisku za zk ul. br. .. k.o. G. i zk.ul. ..k.o. .., izvadak iz registra obrtnika tuženika, račune za troškove režija i najamnine majke mlt. tužitelja, račune za Internet i mobitel, ponudu i račun za ortodonta, račun za slušalice, prenaponsku zaštitu, dijelove za kompjuter, računi za knjige, bilježnice i pribor, odjeću, popravak lančića, potvrdu Općinskog suda u Šibenik, Zk odjel Šibenik od 25.5.2026. , porezno rješenje, Ugovor o zakupu, Ugovor o kreditu, uplatnice za režije, ispis iz e dnevnika, ponudu br. 23/23, očitovanje Porezne uprave, Područni ured Sisak, Ispostava Sisak i potvrda o visini dohotka i primitaka od 28.5.2026., Uvjerenje Područnog ureda za katastar Šibenik od 1.6.2026. i 28.5.2026., uvjerenje PU Sisačko moslavačke od 28.5.2026., potvrdu OS Sisak, zemljišno knjižnog odjela Sisak od 26.5.2026., fotografije sa Fb stranice tuženika, Ugovor o zakupu stambenog prostora od 1.5.2026., izlist iz e dnevnika-za praktičnu nastavu, očitovanje PSCZ Zagreb od 6.8.2026., računi za razne usluge, odjeću, knjige, šk. pribor, kozmetiku, lijekove, svjedodžbu, potvrdu srednje …. od 4.9.20256. , potvrda o isplati od 31.8.2026. , fotografije sa Facebooka, ispis poruka između mlt. tužitelja i tuženika, te su saslušani majka mlt. tužitelja i tuženik. 
	4. Uvidom u spis ovog suda poslovne oznake P-96/14 utvrđeno je da je u tom predmetu donesena presuda dana 4. studenog 2014. kojom je razveden brak između majke mlt. tužitelja i tuženika, da je odlučeno o roditeljskoj skrbi za mlt. tužitelja koji je tada bio u dobi od 5,5 godina, te je naloženo tuženiku da doprinosi uzdržavanju mlt. djeteta u iznosu od 1.100,00 kn mjesečno, pri čemu je sud prihvatio postignuti sporazum roditelja o roditeljskoj skrbi za mlt. dijete i visini uzdržavanja.
	5. Uvidom u spis ovog poslovne oznake P Ob-235/2024 utvrđeno je da je u tom predmetu donesena presuda zbog ogluhe dana 30. lipnja 2025.  kojom je povećan iznos uzdržavanja za mlt. tužitelja  na iznos od 252,56 eura mjesečno, a temeljem tužbe mlt. tužitelja u kojoj navodi da je prošlo 10 godina od zadnje presude kojom je tuženik obvezan na plaćanje uzdržavanja a mlt. tužitelj ima povećane potrebe za prehranu, higijenu, odijevanje. školu i praksu. 
	6. Iz rješenja Sisačko-moslavačke županije, Upravnog odjela za  gospodarstvo, investicije, razvojne projekte i fondove EU od 12. 11. 2025. vidljivo je da je tuženik od tada upisan kao vlasnik obrta koji se bavi elekroinstalacijskim radovima i sličnim uslugama, a iz pregleda poslovnih primitaka i izdataka od samostalne djelatnosti ostvarenih u 2025. godini ( od 01. 01. od 27. 05. 2026.) da je obrt ostvario primitak od 16.000,00 eura, a da je imao ukupne izdatke u iznosu od ukupno 12.913,93 eura, odnosno ostvareni dohodak u iznosu od 3.086,07 eura. 
	7. Nadalje, iz Podataka Porezne uprave od 28. svibnja 2026. utvrđeno je da je tuženik u 2025. godini imao primitak u vidu dohotka od nesamostalnog rada u iznosu od 594,00 eura, dohodak od samostalne djelatnosti u iznosu od 4.886,98 eura, te dohodak od imovine i imovinskih prava u iznosu od 12.627,87 eura, kao i neoporezive primitke u iznosu od ukupno 840,00 eura.
	8. Uvidom u izvadak iz zemljišnih knjiga zk. odjela Općinskog suda u Sisku vidi se da je tuženik upisan kao vlasnik nekretnine u cijelosti (Risnjak- zgrada i dvorište od 553 m2) i da je na istoj uknjiženo pravo zaloga na nekretnine radi osiguranja tražbine u iznosu od 40.000,00 eura temeljem ugovora o namjenskom kreditu, za korist banke. 
9. Iz ugovora o namjenskom kreditu za kupnju kuće od 12. 9. 2008. vidi se da je tuženik korisnik kredita od 40.000,00 eura kojeg je dužan plaćati do 12. 9. 2029., pa tuženik temeljem istog plaća ratu od 255,73 eura mjesečno.
10. Uvidom u ugovor o zakupu stambenog prostora na adresi … od 1. svibnja 2026. razvidno je da je tuženik zakupodavac nekretnine koja se daje u zakup radi smještaja radnika, te da je ugovor zaključen na vrijeme od jedne godine, a ugovorena zakupnina iznosi 1.000,00 eura.
11. Uvidom u potvrdu Općinskog suda Šibenik, zk odjel Šibenik od 25.5.2026. vidljivo je da tuženik nije evidentiran kao vlasnik nekretnina na području k.o. Ž., iz Uvjerenja Područnog ureda Katastar Šibenik od 21.5.2026. da nije upisan niti u katastarskom operatu na području koje evidencije vodi Odjel za katastar nekretnina Šibenik, a iz potvrda OS u Sisku, zk odjel Sisak od 26.5.2026. i uvjerenja Područnog ureda za katastar Šibenik od 28.5.2026. da niti izvanbračna supruga tuženika nije upisana kao vlasnik nekretnina na području nadležnosti Zk odjela u Sisku, niti nije upisana u katastarskom operatu na području za koju evidenciju vodi odjel za katastar nekretnina Šibenik. 
 12. Uvidom u Uvjerenje PU Sisačko-moslavačke od 28.5.2026. razvidno je da tuženik nije evidentiran kao vlasnik vozila prema službenim evidencijama registracije cestovnih vozila. 
13. Iz očitovanja PSC Zagreb od 6.8.2026. sud je utvrdio da je mlt. tužitelj obavljao kod istih stručnu praksu u mehaničarskoj radionici, te da mu je isplaćena naknada za obavljenu praksu i to u mjesecima u kojima je prisustvovao stručnoj praksi kako slijedi: 09/25 200 eura, 10/25 200 eura, 11/25 200 eura, 01/26 250 eura, 2/26 200 eura , 3/26 230 eura i 05/26 250 eura. Napominje se da iz Ugovora o naukovanju vidljiv Članak 5. te da stranke čine nespornom činjenicu da je u istome navedeno da se obrtnik obvezuje tijekom naukovanja učeniku isplaćivati minimalnu nagradu i to u prvoj godini 10 %, u drugoj godini 20 % te u trećoj godini 25 % prosječne neto plaće ostvarene u prethodnoj godini u gospodarstvu RH. 
14. Uvidom u račune koje je dostavio mlt. tužitelj za razne nabavke odjeće, obuće, higijenskih potrepština, kozmetike, usluga vidi se da je riječ o uobičajenim troškovima života koji su u skladu sa troškovima kakve imaju i vršnjaci mlt. tužitelja, u visini prosječnih cijena. 
15. Majka mlt. tužitelja u svom iskazu rekla je da su troškovi života mlt. tužitelja sljedeći: 10 eura njemu za gablec kada ide na praksu, 10 eura mjesečno za obnovu odjeće i obuće koja se kupuje sezonski. Nadalje, rekla je da žive u istom kućanstvu i da se plaća 400 eura za najam stana, 160 -170 eura mjesečno za režije, 800-900 eura mjesečno za nabavku hrane, higijenskih potrepština ( za higijenu stana i osobnu njegu), brigu za kućne ljubimce ( dvije mačke), trošak interneta od 60 eura mjesečno. Nije točno znala u svom iskazu reći koliko je plaćeno u kupnji bilježnica i knjiga godišnje no rekla je da je mlt. tužitelj učenik … te je ove školske godine završio .. razred i obrazuje se za zanimanje automehaničara. Pohađa praksu i tijekom ljeta. Namjera mu je nastaviti obrazovanje u 4. stupnju jer je za automehaničara predviđena tri stupnja. Za izlaske mu daje 50-100 eura mjesečno, ovisno mjesecu. Nema putno troška za odlazak do škole kući. Osim što pati od sezonske alergije i nosi naočale nema drugih troškova po osnovi zdravlja. Svaku godinu ili dvije mijenja stakla na naočalama, a za to je posljednji put plaćen iznos od 100 eura za promjenu stakla i 100 eura za okvire. Ne pohađa izvan školske ili izvan nastavne aktivnosti koje se plaćaju. Za ortodontske usluge trošak je djelomično pokriven po HZZO-u, ali je nadoplaćen iznos 1.230 eura, pa iako taj trošak nije morao biti plaćen ona kao majka odlučila je pružiti bolju zdravstvenu uslugu koja se kraće čeka. Osim mlt. tužitelja drugih osoba koje je dužna uzdržavati nema. U kućanstvu stanuju ona i mlt. dijete za što se plaća članarina te kaže da nema druge opcije za stanovanje. Vezano uz financijske mogućnosti tuženika kaže da on prikazuje svoje prihode kako proizlazi iz tužbenih evidencija, ali da on zarađuje puno više jer da poslove obavlja na crno, iako ne zna kolike su njegove stvarne financijske mogućnosti, no s obzirom na ono što je čula od djeteta i vidjela na društvenim mrežama zaključuje da je njegov standard veći nego da ima prihode od 1500 eura mjesečno. Zna da tuženik ima dodatni prihod od iznajmljivanja nekretnine , ranije za 1500 eura mjesečno, a sada navodno za 1000 eura. Smatra sumnjivim što je do promjene došlo baš nakon što je podnesena tužba radi povećanja uzdržavanja iako priznaje da ne zna koliki iznos temeljem novog sklopljenog ugovora tuženik doista i prima. Dalje navodi da je tuženik kupovao poklone djetetu mimo obveze uzdržavanja i tvrdi da to nisu bile stvari koje su dogovorene kao potrebne. Priznaje da je tuženik poklonio laptop tužitelju i tražio ga da mu vrati tvrdeći da mu je dao samo na posudbu, međutim, ona je odbila vratiti laptop. Također priznaje da je 2023. tuženik djelomično platio trošak putovanja Kaže da se nije konzultirala sa tuženikom u pogledu plaćanja troškova ortodonta jer je iz 10 god iskustva zaključila da tuženik neće sudjelovati u snašanju tih troškova. Dodaje, da dijete rjeđe sada odlazi tuženiku nego što je predviđeno odlukom. Napominje također da je ona imala trošak odvoženjem djeteta ocu u Sisak sa ciljem da dijete održava odnose sa ocem i obitelji, za određene događaje poput krizme od sina nevjenčane supruge tuženika, rođendan polusestre, imendana tuženika i slično. Vezano uz naknadu za praksu – naukovanje navodi da iznos koji mlt. tužitelj dobiva nije iznos naveden u Ugovoru o naukovanju , da je prošle godine dobio jednokratni iznos od 110 eura, a onda jednom ili dva puta po 20 ili 30 eura, i to sve u gotovinskim iznosima na ruke. 
16. Tuženik je u svom iskazu u bitnome rekao da živi u zajedničkom kućanstvu sa nevjenčanom suprugom, njihovim zajedničkim djetetom koje je staro 4,5.g. , djetetom supruge i majkom supruge, u obiteljskoj  kući koja je u vlasništvu majke njegove supruge, za što ne plaća najam. Vlasnik je kuće koju iznajmljuje , a cijena je od 1.5.2026. niža jer je ranije tamo bilo smješteno 6 osoba, a sada su smještene 4 osobe. Ugovor je sklopljen sa firmom koja zapošljava radnike koji su ona smješteni temeljem tog ugovora u njegovoj kući. Ne osporava vrste troškova koje mlt. tužitelj ima jer su to uobičajeni troškovi života kakve imaju njegovi vršnjaci, no osporava visinu troškova jer smatra da je iznos od 400 eura mjesečno dovoljno za pokrivanje svih tih troškova, iako se nije mogao specificirano izjasniti koliko bi iznosili pojedini troškovi života mlt. tužitelja. Za svoju mlađu kćer rekao je da ima troškove koji nisu veći od troškova koje ima mlt. tužitelj iako nije znao reći visinu. Nije znao kolike prihode njegovo kućanstvo ima, rekao je da je njegova supruga nezaposlena, ali sada je na porodiljnom dopustu. Ne zna kolike prihode ima kao vlasnik obrta registriranog za izvođenje elektroinstalacijskih radova. Pretpostavlja da je riječ o mjesečnom iznosu između 1500 i 1700 eura. Tvrdi da za sve svoje poslove koje obavlja izdaje račune i da ne radi na crno jer da ima dovoljno posla obavljanje u obrtu što mu oduzima svo vrijeme. Jedini je zaposlen u svom obrtu. Dalje je izjavio da troškove putovanja koje je prezentirala majka mlt. tužitelja u ovom sporu plaća iz ušteđevine. Konkretno , na putovanje u Sarajevo su imali besplatni smještaj. Ljetuje na Ž. kod prijatelja , a putovanje u D. je platila njegova supruga kao iznenađenje za njegov rođendan. Vlasnik kuće na Ž. je osoba s kojom njegova supruga ima sklopljen ugovor o doživotnom uzdržavanju, a koji mu dopušta da koristi kuću za ljetovanje. Procjenjuje da je njegov standard života sasvim prosječan. Zdrava je osoba i nema posebnih troškova života po osnovi zdravlja te osim egzistencijalnih troškova drugih troškova nema osim što plaća kredit u iznosu od 255 eura podignut prije 17.g. , a kojeg mora plaćati još tri godine. Ne zna koliko iznose njegovi troškovi života. Navodi da osim kuće koju iznajmljuje i iz kojeg iznosa plaća rate kredita nema druge imovine. Koristi se automobilom marke BMW X3 koji je u vlasništvu majke njegove supruge za što ne plaća najam.  Od iznosa zakupnine plaća 12 % poreza te režijske troškove u iznosu od 500 eura mjesečno. 
17. Analizirajući svaki dokaz zasebno te sve dokaz u njihovoj ukupnosti sud je donio odluku kao u izreci presude. 
18. Provedenim dokaznim postupkom sud je nedvojbeno utvrdio slijedeće relevantne činjenice:
-da mlt. tužitelj stanuje s majkom te da je odlukom suda tuženik obvezan na plaćanje uzdržavanja u iznosu od 252,56 eura mjesečno, a koja odluka je donesena dana 30. lipnja 2025. 
- mlt. tužitelj je stariji nešto više od godine dana u odnosu na zadnju odluku o uzdržavanju
- mlt. tužitelj nema povećanih materijalnih potreba vezano uz zdravstveno stanje koje uzrokuju trajnu skrb, osim što nosi dioptrijske naočale, a njegove ukupne materijalne potrebe koje se odnose na troškove stanovanja, prehrane, odijevanja, higijene, odgoja, obrazovanja, skrbi o zdravlju i slični troškovi iznose najmanje 462  eura mjesečno, te su njegove potrebe iste kao i unazad dvije godine
- mlt. tužitelj prima stipendiju u prosječnom mjesečnom iznosu od 75,00 eura, te naknadu za naukovanje koja iznosi 200,00 eura- 250,00 eura mjesečno
- tuženik je vlasnik obrta za eletroinstalacijske radove i druge slične djelatnosti od 12. studenog 2025., te su mu mjesečni priljevi varijabilni, te iznosi između  1.500,00 eura- 1.700,00 eura mjesečno
- tuženik je vlasnik nekretnine u Sisku koju iznajmljuje za smještaj radnika, te je najamnina do 30. 4. 2026. iznosila 1.500,00 eura, a od 1. 5. 2026. 1.000,00 eura, od kojeg prihoda tuženik odvaja za porez na dohodak od imovine, troškove režija za tu nekretninu, te plaća ratu kredita koji je podignut radi kupnje iste u iznosu od 255,00 eura mjesečno još tri godine
- da ukupni prihodi tuženika iznose 2.001 i 2.200 eura mjesečno
- tuženik osim nekretnine u Sisku koju iznajmljuje za smještaj radnika nije vlasnik drugih nekretnina niti osobnih automobila
- tuženik stanuje u nekretnini koja je u vlasništvu njegove punice
- supruga tuženika stranka je ugovora o doživotnom uzdržavanju a predmet ugovora je nekretnina na otoku Ž.
- da tuženik osim mlt. tužitelja mora uzdržavati i još jedno mlt. dijete koje je u dobi od 4,5 godina i da to dijete ima troškove života u iznosu od najmanje 360,00 eura mjesečno
 19. Sukladno čl. 285. Obiteljskog zakona (Narodne novine 103/15, 98/19,47/20,49/23, 156/23 nastavno: Obz) osoba koja prima uzdržavanje može tražiti da su povisi iznos uzdržavanja ako su se okolnosti promijenile u odnosu na uzdržavanje koje je određeno prijašnjom ovršnom ispravom.
20.  U ovom postupku sud je utvrdio da je došlo do povećanja troškova života kako mlt. tužitelja tako i drugog mlt. djeteta koje je tuženik dužan uzdržavati, u vidu općeg povećanja cijena i inflatornih učinaka na istih.  .
21. Sud je obvezan donositi odluke u kojima se prvenstveno pazi na interes mlt. djece, te je odlučeno da se treba povećati uzdržavanje za mlt. tužitelja u odnosu na odluku koja obvezuje tuženika na plaćanje uzdržavanja od svega 252,56 eura mjesečno, jer tuženik ima prihode od najmanje 2.000,00 eura. 
22. Tuženik kao roditelj mlt. tužitelja prema odredbi članka 288. stavak 1. Obz-a prvi je dužan uzdržavati svoje mlt. dijete. Tuženik je radno sposoban roditelj i svoje obveze uzdržavanja djeteta ne može se osloboditi, te je na tuženiku da nađe način iz kojih sredstava će uzdržavati svoju djecu. Iznosi koje može zaraditi variraju i može se sa sigurnošću reći da je do sada i na strani tuženika došlo do promijenjenih okolnosti jer ima prihode po osnovi obavljanja obrta.
23. Po članku 310. Obz-a roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu a roditelja s kojim dijete ne stanuje, u ovom slučaju tuženik, obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja, te se svakodnevna skrb o djetetu smatra jednoko vrijednom zadovoljavanje materijalnih potreba djeteta u obliku novčanog uzdržavanja.
24. Međutim, uzdržavanje se određuje prema standardu roditelja koji plaća uzdržavanje, dakle tuženika ( članak 311. stavak 2. Obz-a). Bez obzira na tvrdnje majke da je tuženik u mogućnosti plaćati uzdržavanje za mlt. tužitelja u iznosu od 462,00 eura, sud smatra da je standard tuženika prosječan, pa kako on ima više djece za uzdržavati sud je primijenio odredbu o obvezi plaćanja iznosa koji je dužan plaćati za mlt. tužitelja po odredbi čl. 314. stavak 3. točka 1. i 2. Obz-a. Osim toga po istoj odredbi propisuje da se potrebe djeteta za uzdržavanja mogu utvrditi u nižem, iznosu ako dijete vlastitim prihodima doprinosi svojem uzdržavanju. Konkretno, mlt. tužitelj iz stipendije i naknade za naukovanje može pokriti dio vlastitih troškova. 
25. U članku 314.Obz-a propisano je da je sud obvezan donijeti odluku uvažavajući minimalni iznos određen odlukom Ministarstva za demografiju, obitelj , mladih i socijalnu politiku koji se određuje uzimajući u obzir dob djeteta i prosječno mjesečnu isplaćenu neto plaću po zaposlenom u pravnim osobama RH za proteklu godinu.
26. Odlukom o minimalnim novčanim iznosima potrebnim za mjesečno uzdržavanje djeteta od 14.03.2025.g. ( Narodne novine 75/25) određeni su minimalni novčani iznosi koji predstavljaju minimum iznosa ukupnih materijalnih potreba za mjesečno uzdržavanje mlt. djeteta u RH koje je dužan platiti roditelj koje ne stanuje s djetetom, te se isti određuju za dijete od 13 do 18 godina u iznosu od 290,00 eura a Odlukom o minimalnim novčanim iznosima potrebnim za mjesečno uzdržavanje djeteta od 10.03.2026.g. ( Narodne novine 66/26) taj iznos je 319,00 eura.
27. Odlukom o tablici o prosječnim potrebama maloljetnog djeteta od 14.03.2025.g. ( Narodne novine 75/25) određuju se prosječne potrebe maloljetnog djeteta u skladu s dobi djeteta i primitcima roditelja obveznika uzdržavanja. Za mlt. tužitelja kao dijete tuženika propisano je da iznos uzdržavanja 462,00 eura, a za drugo mlt. dijete tuženika iznos od 357,00 eura. Odlukom o tablici o prosječnim potrebama maloljetnog djeteta od 10.03.2026.g. ( Narodne novine 66/25) iznos za mlt. tužitelja je 465,00 eura a za drugo mlt. dijete tuženika propisan je iznos od 360,00 eura.
28. Članak 307. Obz-a propisuje da će sud u sporu o uzdržavanju utvrditi ukupan iznos sredstava potrebnih za uzdržavanje. Pri procjenjivanju potreba uzdržavane osobe sud će uzeti u obzir njezine prihode, imovinsko stanje, sposobnost za rad, mogućnost zaposlenja, zdravstveno stanje te druge okolnosti o kojima ovisi odluka o uzdržavanju. Pri procjenjivanju mogućnosti osobe koja je dužna uzdržavati uzet će se u obzir njezino imovinsko stanje, sva njezina primanja i stvarne mogućnosti stjecanja povećane zarade, njezine vlastite potrebe i druge zakonske obveze uzdržavanja.
29. Nadalje, primjenom članka 311. Obz-a proizlazi sljedeće: 
(1) Ukupne materijalne potrebe djeteta koje sud utvrđuje u parničnom postupku odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovu zdravlju i druge slične troškove djeteta.
(2) Ukupne materijalne potrebe djeteta određuju se prema životnom standardu roditelja koji ima obvezu plaćanja uzdržavanja.
30. Članak 313. Obz-a propisuje kako slijedi: 
(1) Ukupne mogućnosti roditelja obveznika uzdržavanja koje sud utvrđuje u parničnom postupku odnose se na prihode i imovinsko stanje roditelja koji ima obvezu plaćati uzdržavanje u vrijeme kad se uzdržavanje određuje.
(2) Roditelj koji ima obvezu plaćati uzdržavanje za dijete dužan je prikazati ukupne neto prihode u koje ulaze sva stalna i privremena novčana primanja.
(3) Ako procijeni da je to potrebno, sud može od Ministarstva financija - Porezne uprave, Ministarstva unutarnjih poslova, Ministarstva obrane, Središnjeg registra osiguranika, Financijske agencije i drugih fizičkih i pravnih osoba zatražiti podatke kojima raspolažu uz odgovarajuću primjenu odredbi Ovršnog zakona.
(4) Kad sud utvrđuje mogućnosti roditelja koji ima obvezu plaćati uzdržavanje, dužan je osim prihoda i imovinskih prilika iz stavka 2. ovoga članka uzeti u obzir i sve druge mogućnosti stjecanja zarade u skladu s dobi, obrazovanjem i radnom sposobnosti roditelja.
(5) Novčane obveze roditelja obveznika uzdržavanja uzimaju se u obzir samo u iznimnim slučajevima ako traju dulje vrijeme i ako su nužne za zadovoljenje osnovnih životnih potreba.
31. Prema tome, primjenom odredaba koje propisuju obvezu suda prema pravilima utvrđivanja visine iznosa za uzdržavanje, ukupnih materijalnih potreba djeteta te ukupnih mogućnosti roditelja obveznika uzdržavanja sud je došao do činjenica na kojima temelji svoju odluku.
32. Dakle, sud je utvrdio da mlt. tužitelj ima prosječne potrebe koje su uobičajene za tu dob, da tuženik ima prihode od 2.001 eura do 2.200 eura mjesečno, da je obveznik uzdržavanja za dvoje mlt. djece, te da mlt. tužitelj ima vlastite prihode iz kojih podmiruje dio svojih troškova, iznos od 400,00 eura mjesečno kojeg je sud odredio za plaćanje uzdržavanja smatra primjerenim, primjenom članka 314.stavak 3. Obz-a, pa je dio tužbenog zahtjeva u iznosu od 62,00 eura odbijen iz tog razloga. 
33. Vezano uz tvrdnje mlt. tužitelja da tuženik ima više prihode koje neprijavljuje, sud isto nije utvrdio jer to ne proizlazi iz dokaza s kojima sud raspolaže. Isto tako tvrdnja mlt. tužitelja da tuženik ima visoki standard života nije dokazana, jer je utvrđeno da tuženik nije vlasnik nekretnina niti pokretnina veće vrijednosti, a po sudu je prihvaćeno tuženikova tvrdnja i objašnjenje o načinu ljetovanja i drugim putovanjima. Sud ne smatra da se izlet u Sarajevo, ljetovanje kod prijatelja i proslava rođendana tuženikove kćeri može okarakterizirati kao stil visokog standarda života. Financijske mogućnosti tuženika nisu u raskoraku s takvim načinom života, a prikaz stila života na društvenim mrežama u konkretnom slučaju ne dokazuje stvarno stanje koje bi se dalo okarakterizirati snalaženjem.
34. U skladu sa zaključkom suda o obvezi tuženika valja primijetiti da nije logično da mlt. tužitelj ima mjesečne potrebe kako tvrdi u iznosu od 1.100 eura do 1.620,00 eura jer je onda riječ o standardu koji ne prati standard niti jednog roditelja ( niti majke tužitelja niti tuženika). Za takve mjesečne potrebe mlt. tužitelja tuženik bi trebao imati prihode koje nisu niti navedeni u Tablici prosječnih potreba mlt. djeteta te nadilaze zadnju kategoriju navedenu u Tablici. Životni standard djece nadovezuje se na standard roditelja koji je dužan plaćati uzdržavanje, zbog čega sud ne određuje uzdržavanje u onoj visini kojom bi se na takav način povećao standard roditelja koji stanuje s mlt. djetetom, a ukoliko roditelji ne mogu podmirivati troškove koje ne mogu platiti, tada isto ulazi u sadržaje roditeljske skrbi ( odgoj) što nadilazi zadaću ovog suda u pogledu odlučivanja u ovom predmetu. Međutim, mlt. tužitelj niti ne potražuje iznos uzdržavanja veći od iznosa kojeg može platiti obveznik uzdržavanja, u ovom slučaju tuženik, sukladno svojim prihodima, zbog čega je donesena odluka kao u izreci presude. 
35. Odluka o troškovima ovog postupka donesena je slobodno prema odredbi članka 366. Obz-a. Naime, temeljem te odredbe sud može odlučiti o troškovima postupka u stvarima u uzdržavanjima djeteta slobodno, vodeći računa o okolnostima slučaja i ishodu postupka. Nedvojbeno je da je sud usvojio zahtjev mlt. tužitelja radi povećanja uzdržavanja, doduše, ne u cijelosti. Prema tome, opravdano je bilo podnijeti tužbu radi povećanja uzdržavanja pa zbog toga mlt. tužitelj ima pravo i na naknadu troška ovog parničnog postupka. Međutim, nije usvojen zahtjev za trošak mlt. tužitelja u cijelosti, a kojeg je podnio na ukupni iznos od 1052,08 eura. Taj iznos temelji se na obračunu poduzetih radnji u ovom postupku koji po ovom sudu nisu bili potrebni. Naime, Tarifom o nagradama i naknadama troškova za rad odvjetnika ( Narodne novine 138/2023 -nastavno OT) propisano je u Tbr. 7. 3. OT da odvjetniku pripada jednokratna nagrada u visini od 200 bodova koja obuhvaća najviše do 4 radnje za svaki prvostupanjski postupak u kojem se odlučuje o zakonskom uzdržavanju. Za svaku daljnju radnju u navedenim postupcima odvjetniku pripada nagrada u visini od daljnji 50 bodova. S obzirom na karakter ovog postupka, složenost raspravljanja i ostalim okolnostima slučaja mišljenje je ovog suda da je dostatno u ovom postupku bilo za svrhu dokazivanja osnovanosti navoda iz tužbe četiri odvjetničke radnje , te da su ostale poduzete radnje pun. mlt. tužitelja bile nepotrebne. Naime, u ovom predmetu održano je dovoljno ročišta na kojima se moglo raspraviti sporna pitanja, međutim, zbog prava stranke da se očituje o podnescima koji su pristigli prekasno , a sami podnesci su imali navode koji su mogli biti izneseni i na ročištu jasno je da su stvarno poduzete odvjetničke radnje izvršene izvan potrebnih radnji. Zbog toga se ne može prihvatiti u cijelosti zahtjev za trošak ovog parničnog postupka jer je ocijenjeno da su podnesci koji su dostavljani nakon podnesene tužbe suprotni smislu i cilju Tbr. 7. 3. OT i članka 155. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07 – Odluka USRH, 84/08, 96/08 – Odluka USRH i 123/08 – ispr., 57/11, 148/11 i 25/13, 43/13. i 89/14, 70/19,80/22,114/22 i 155/23 ), a koji se primjenjuje i u ovakvim parnicama temeljem članka 346. Obz-a .Prema tome donesena je odluka temeljem koje mlt. tužitelju ima pripasti naknada troška u iznosu od 400 eura primjenom Tbr. 7. 3. i na to pripadajući PDV po Tbr. 46 OT.

U Sisku 9. studenog 2026.
Sutkinja
Nataša Ljuba-Čobanov, v.r.

Uputa o pravnom lijeku:
Protiv ove presude nezadovoljna stranka ima pravo ulaganja žalbe. Ista se podnosi u roku od 15 dana od dana primitka presude putem ovog suda u 2 primjerka , a o istoj odlučuje nadležni županijski sud.

Dostaviti:
1. mlt. tužitelj po pun.
2. tuženik po pun.
3. HZSR, PU – nakon pravomoćnosti 	 	

